Er gronikenn Brav ha bev ez eus bet safaret deoc'h eus boudoù bev a bep seurt.
Alies-mat em eus kinniget deoc'h traoù anavezet gant ar skiantourienezed abaoe pell dija,
evel an ornitorinked a zo bet lakaet war wel e fin an 18vet kantved.
Pe ar merien c'hoazh, a zo mil anavezet abaoe pell.
Hiziv e kinnigan deoc'h ober anaoudegezh gant ur spesad iskis, ur wech ouzhpenn.
O, n'eo ket nevez-flamm, diskrivet eo bet al loened-se evit ar wech kentañ e kreiz an 19vet kantvet.
Met n'eus ket pell zo, e miz Even 2022, ez eus bet lakaet war wel traoù nevez,
traoù hag a cheñch hor sell ouzh al loened-se…
Goût a rit moarvat, n'omp ket hon unan en hor c'horf.
Bakteri zo e pep lec'h war hor c'hroc'hen, e-barzh hor bouzelloù,
evel em eus kontet deoc'h e kronikenn 5 Brav ha Bev.
Estreget ar bakteri a zo avat, preñved a zo ivez, hag evit bezañ resisoc'h, preñved ar gal, akarianed.
Unan eus a re-se a zo anvet "Demodex folliculorum", ul loen mann skej tri milimetr anezhañ.
Hag iskis eo, me lâr deoc'h.
Bevañ a ra an akarianed-se war hor c'hroc'hen.
Dreist-holl war hon dremm, 'kichen hor fri hag hon divabrant.
Evit bezañ resisoc'h e vevont tost deus hor blevennoù, barzh 'pezh 'vez anvet le follicule pileux,
ha debriñ a reont hor sebum, ar gwiskad druz a zo war hor c'hroc'hen.
N'int ket dañjerus tamm ebet.
Ne zegasont kleñved ebet, nemet m'eo gwan-kenañ sistem immunizel un den.
M'ho peus c'hoant da skrabañ ho tremm bremañ, un dra normal eo.
Abalamour emaoc'h o soñjal 'barzh al loened-se o fiñval war ho tremm.
Met a-benn ar fin n'omp ket direnket ganto gwech ebet e-pad an deiz.
Kuzhet int 'barzh toulligoù c'hwez ar c'hroc'hen, pe les pores de la peau e galleg.
Ne fiñvont nemet d'an noz, ha nemet evit strujañ. Plijus, 'gav ket deoc'h?
Kement-se a oa anavezet dija.
Ha setu embannet ur studiadenn nevez er gazetenn Molecular Biology and Evolution,
e miz Even 2022 gant ur skipailh skiantourien·ezed.
Kavet o deus meur a dra :
Un toull-revr o deus.
Kredet 'veze n'o doa toull-revr ebet, hag e veze berniet ar c'haoc'h en o c'horf a-hed o buhez bihan a-walc'h (tro 5 devezh).
Met kemeret o deus ar skipailh fotoioù a ziskouez o deus un toull-revr. N'eo ket dister !
Kavet o deus ivez e vez treuzkaset an demodeksed d'ar vugale gant o zud, pezh a zo dic'hortoz evit ar parazitoù pe c'hwibez.
Ha gwir eo 'vez kavet demodeksed tro-dro d'ar beg-bronn ivez.
Treuzkaset 'vez an demodeksed d'ur bugel gant e vamm neuze.
- Hag evit echuiñ, o deus ar skiantourienezed sekañset jenom al loened-se, da lâret eo o deus lennet o ADN penn-da-benn.
Ha bamet int bet o welet pegen bihan eo : nemet 50 milion a daouadoù-bazennoù, 50 milion a lizherennoù m'ho peus c'hant.
Un den en deus 3 miliard, 60 gwech muioc'h.
Ral eo al loened gant un ADN ken bihan.
Hervez ar skipailh emañ jenom an demodeksed o tigreskiñ.
Lakaat a reont muioc'h-mui a fiziañs en o ostizien, da lâret eo : ni.
Da skouer o deus paouezet d'en em wareziñ diouzh an heol hag an UV : kroc'hen an den a ra.
Memes mod, ezhomm ebet da gaout ur sistem sirkadian klok 'giz hon hini
evit ober an difoc'h etre an deiz hag an noz : implijout a reont hor melanine deomp-ni.
Kement a gefridioù hag a c'hell bezañ skarzhet diwar ar jenom neuze.
Koulskoude eo dañjerus evit ar spesad : marteze e vez lakaet re a fiziañs en denelezh ?
Azasaet mat eo 'barzh an endro a-vremañ, met an dra-se a c'hell cheñch, ha buan a-walc'h,
ha ne vo ket azasaet an demodeksed ken.
Gwelet e vo (pe get, pegen bihan int) !